Diari Oficial de la Generalitat Valenciana


Sumari del DOGV 7916, del 14-11-2016 (2016/8979)

ORDRE 11/2016, de 10 de novembre, de la Conselleria d'Habitatge, Obres Públiques i Vertebració del Territori, per la qual s'estableix un nou títol integrat de transport en l'àrea de transport metropolità de València denominat Abonament de Transbord AB.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7916

Data del DOGV
:   14-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8979


Data del document
:   10-11-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació

ORDRE 11/2016, de 10 de novembre, de la Conselleria d'Habitatge, Obres Públiques i Vertebració del Territori, per la qual s'estableix un nou títol integrat de transport en l'àrea de transport metropolità de València denominat Abonament de Transbord AB. [2016/8979]  
PREÀMBUL  
  
La Llei 6/2011, d'1 d'abril, de la Generalitat, de Mobilitat de la Comunitat Valenciana, en l'article 37.2, considera com a títols de transport integrats aquells que permeten l'accés a diversos serveis de transport prestats per un operador o més d'un.  
La creació d'un nou títol integrat suposa un pas en l'objectiu de la Generalitat d'oferir a la ciutadania un sistema integrat de serveis públics de transport per a l'àrea metropolitana de València, i permet la intermodalitat entre tots els serveis públics de transport d'aquesta àrea (Metrobús, Metrovalencia i EMT). Aquest títol integrat facilitarà la mobilitat de les persones usuàries ampliant les possibilitats de desplaçament, en despenalitzar els transbords dins del seu àmbit zonal.  
Per tot el que s'ha exposat anteriorment, fent ús de les facultats que em confereix la Llei 6/2011, d'1 d'abril, de la Generalitat, de Mobilitat de la Comunitat Valenciana; la Llei 5/1983, de 30 de desembre, del Consell, i el Reglament orgànic i funcional de la Conselleria d'Habitatge, Obres Públiques i Vertebració del Territori, aprovat pel Decret 159/2015, de 18 de setembre, del Consell, i amb els informes previs oportuns, inclòs l'informe de la Comissió de Preus emés en la sessió de 5 d'octubre de 2016, d'acord amb el dictamen del Consell Jurídic Consultiu de la Comunitat Valenciana,  
  
ORDENE  
  
Article Únic. Abonament de Transbord AB  
1. Crear un nou títol integrat d'ús en l'àrea de transport metropolità de València, amb la denominació Abonament de Transbord AB, que serà vàlid per als serveis de transport públic interurbà amb autobús (Metrobús), serveis de transport públic ferroviari Metrovalencia (FGV) i serveis de transport públic urbà de València (EMT València), que s'efectue dins de l'àrea de transport metropolità de València, segons la delimitació feta en la Llei 1/1991, de 14 de febrer, d'Ordenació del Transport Metropolità de València (zones A i B).  
2. El títol es configura com un abonament de 10 viatges. Cada viatge donarà dret a un transbord, dins de l'àrea geogràfica assenyalada en l'apartat anterior, durant els 90 minuts següents a la primera validació.  
3. La tarifa màxima de l'Abonament de Transbord AB, inclosos impostos i assegurança obligatòria de viatgers, serà de 17 euros.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa aquesta ordre.  
  
DISPOSICIONS FINALS  
  
Primera. Habilitació competencial  
Es faculta el director general competent en matèria de transport per a la interpretació i l'adopció de les mesures necessàries per a l'aplicació de la present ordre, en especial, la determinació de la tarifa dins del màxim establit en l'apartat tercer de l'article únic d'aquesta ordre.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 10 de novembre de 2016  
  
La consellera d'Habitatge, Obres Públiques   
i Vertebració del Territori,  
MARÍA JOSÉ SALVADOR RUBERT